Kommissionens forordning (EF) nr. 1971/2002

af 5. november 2002

om justering af visse agromonetære udligningsbeløb i Det Forenede Kongerige og Sverige

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(1), særlig artikel 5, og

ud fra følgende betragtninger:

(1) For Sverige og Det Forenede Kongerige blev maksimumsbeløbene for de første rater af den udligningsstøtte, der ydes som følge af omregningskurserne pr. 1. juli 2000 og pr. 1. august 2000, fastsat ved henholdsvis Kommissionens forordning (EF) nr. 1612/2000(2) og (EF) nr. 2293/2000(3).

(2) For Det Forenede Kongerige blev maksimumsbeløbene for første rate af den udligningsstøtte, der ydes som følge af den omregningskurs for euroen, der var gældende den 1. juli 2001, fastsat ved Kommissionens forordning (EF) nr. 1966/2001(4).

(3) I artikel 5, stk. 3, i forordning (EF) nr. 2799/98 er det fastsat, at beløbet for anden og tredje støtterate nedsættes i forhold til den foregående rate med mindst en tredjedel af det beløb, der blev ydet for den første rate, og i samme forordnings artikel 5, stk. 4, at anden og tredje rate nedsættes eller annulleres efter omstændighederne i forhold til den indvirkning, som udviklingen i de vekselkurser, der er konstateret den første dag af nævnte rater, har haft på indkomsterne.

(4) I henhold til Rådets forordning (EF) nr. 1672/2000 af 27. juli 2000 om ændring af forordning (EF) nr. 1251/1999 om indførelse af en støtteordning for producenter af visse markafgrøder for at medtage hør og hamp bestemt til fiberproduktion(5) fra produktionsåret 2001/02 er hør og hamp bestemt til fiberproduktion medtaget i den støtteordning, der er fastsat for producenterne af visse markafgrøder. Derfor er dagen for den udløsende begivenhed fra og med førnævnte produktionsår for arealstøtten for hør og hamp bestemt til fiberproduktion ændret fra den 1. august til den 1. juli.

(5) En gennemgang af de vekselkurser, der blev fastsat for pund sterling og den svenske krone ved Kommissionens forordning (EF) nr. 1468/2002 af 12. august 2002 om fastsættelse af omregningskursen for visse former for direkte støtte, der har den 1. juli 2002 som udløsende begivenhed(6), viser en værdiforringelse for disse valutaer.

(6) Det er derfor nødvendigt at annullere beløbene for tredje rate af udligningsstøtten for Det Forenede Kongerige i forbindelse med de udløsende begivenheder pr. 1. juli 2000 og pr. 1. august 2000 samt beløbene for anden rate af udligningsstøtten i forbindelse med de udløsende begivenheder pr. 1. juli 2001.

(7) I henhold til Kommissionens forordning (EF) nr. 1967/2001 af 8. oktober 2001 om justering af visse agromonetære udligningsbeløb i Danmark og Sverige(7) fik Sverige ikke tilladelse til at yde udligningsbeløbene for anden rate i forbindelse med de udløsende begivenheder pr. 1. juli 2000 og pr. 1. august 2000. For at skabe en afklaring, navnlig som følge af udviklingen i vekselkursen for den svenske krone, bør beløbene for tredje rate af nævnte udligningsstøtte i Sverige annulleres.

(8) De i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

1. Beløbene for tredje rate af udligningsstøtten for Det Forenede Kongerige, jf. forordning (EF) nr. 1612/2000, svarende til støtte, der har en udløsende begivenhed pr. 1. juli 2000, annulleres.

2. Beløbene for tredje rate af udligningsstøtten for Det Forenede Kongerige, jf. forordning (EF) nr. 2293/2000, svarende til støtte, der har en udløsende begivenhed pr. 1. august 2000, annulleres.

3. Beløbene for anden rate af udligningsstøtten for Det Forenede Kongerige, jf. forordning (EF) nr. 1966/2001, svarende til støtte, der har en udløsende begivenhed pr. 1. juli 2001, annulleres.

Artikel 2

1. Beløbene for tredje rate af udligningsstøtten for Sverige, jf. forordning (EF) nr. 1612/2000, svarende til støtte, der har en udløsende begivenhed pr. 1. juli 2000, annulleres.

2. Beløbene for tredje rate af udligningsstøtten for Sverige, jf. forordning (EF) nr. 2293/2000, svarende til støtte, der har en udløsende begivenhed pr. 1. august 2000, annulleres.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. november 2002.

På Kommissionens vegne

Franz Fischler

Medlem af Kommissionen

(1) EFT L 349 af 24.12.1998, s. 1.

(2) EFT L 185 af 25.7.2000, s. 36.

(3) EFT L 262 af 17.10.2000, s. 12.

(4) EFT L 268 af 9.10.2001, s. 24.

(5) EFT L 193 af 29.7.2000, s. 13.

(6) EFT L 217 af 13.8.2002, s. 6.

(7) EFT L 268 af 9.10.2001, s. 26.